  Анжелика Тихонова корреспондент 27-30 инвожое Татарстанысь Мамадыш карысь «Олимп» спортъя огъетын удмурт егитъёслэн «БиГерд» форумзы ортчиз. Отчы Удмуртиысь но Татарстанысь мылкыд карисьёс пыриськизы. Кызьы туэ ужазы но мар бордын, ивортодэтъя «Удмуртия» агентстволэн корреспондентэзлы Татарстанысь удмуртъёслэн автономизылэн быдэсъясь кивалтӥсез Марина Иванова вераз. Солэн кылъёсызъя, туэ форуме 30 адями лыктӥз, нош кылем арын 73 вал. Пыриськисьёслэсь лыдзэс юри малпаса кулэстӥзы, угось туэ соослы ватсаса уж оскизы. Туэ милемлы элькун площадкаын («Гырон быдтон» элькун шулдыръяськонын – ред.) «Чеберина» но «Батыр» вожвылъяськонъёсты, нош ик фольклор площадка, нылпиослы «Мудорвай» площадкаез но кӧня ке мастер-классъёс радъяны оскизы. Соин ми люкамы туэ со егитъёсыз, кудъёсыз пыриськизы ини #БиГердэ азьвыл аръёсы. Соин ӧжытгес калыкмы люкаськиз. Но люкам тужгес умойёссэ, тужгес эскеремъёссэ Марина Иванова, Татарстанысь удмуртъёслэн автономизылэн быдэсъясь кивалтӥсезФоруме 18 аресысен 27 аресозь егитъёс пыриськизы. Соос куинь ӧръя ужазы. «Вершители» ӧре пыриськисьёс ужрадэз кутсконысен пумозяз ортчытыны дышетскизы. Соосын Кристина Демьянова но Марина Матвеева ужазы. Творчествоя ӧрын «Чеберина» но «Батыр» вожвылъяськонъёслэсь площадкаоссэс тырмытыны концерт номеръёс дасязы. Соослы Олеся Полатова (Дыдыкай) но Анна Самсонова юрттӥськизы. Нош «Этноблогинг» ӧрысь егитъёс форумлэн ужез сярысь гожъязы-веразы, мерлыко вотэсъёсын ивор вӧлмытӥзы. Ужез Удмурт кун университетысь удмурт кылосбуръя кафедраысь дышетӥсь Александр Корепанов радъяз.  Со ваиз аслэсьтыз студенткаоссэ, кудъёсыз форумез туж умой освещать каризы, кызьы #БиГерд форуммы ортчиз туж умой видеоролик лэсьтӥзы. Со туж умой. Соин ик туж матын кусыпъёс возиськом Удмуртиен со ласянь. Та пиналъёслы со практика выллем вал. Малы ке шуоно соос филологъёс, азьланяз, оло, журналистъёс но. Соос асьсэзыз журналист луыса эскеризы. Кинлы ке со зэмзэ но выльзэ усьтон вал. Кин ке валаз, журналист луэмез уг поты шуыса. Секыт та уж со понна шуыса Марина Иванова, Татарстанысь удмуртъёслэн автономизылэн быдэсъясь кивалтӥсезУдмурт егитъёслэсь площадказэс сяна, быдэс «Гырон быдтон» ужрадэз чеберъяны, графикая код, вылтуссэ дасяны форумъёсын ик будэм нылаш Татьяна Константинова юрттӥз. Марина Ивановалэн верамезъя, та дыре со Санкт-Петербургын улэ. Форумез радъян бордын озьы ик Виктория Павлова но Дмитрий Яковлев тыршизы.  «БиГердэ» люкаськем егитъёс кык нунал ужрадъёсты дасян бордын тыршизы. Нош куинетӥ нуналаз малпанъёссэс Пойкино гуртын элькун «Гырон быдтонын» улонэ пыӵатӥзы. Егитъёс асьсэзыз туж умой возьматӥзы. Площадкаосты радъян пумысен: фольклоръя но, нылпиослызэ но, егитъёслызэ но. Малпасько со егитъёслэн азьланяз бадӟым вормонъёссы луозы ай. Котькудзылы тау карисько. Ваньмыз умой ортчиз Марина Иванова, Татарстанысь удмуртъёслэн автономизылэн быдэсъясь кивалтӥсезТодэ вайытом, Удмуртиын удмурт пиналъёслы «Шундыкар» лагере шедён понна куриськонъёсты кутыны кутскизы.  Тегъёс: Мерлык егитъёс Удмуртия пиналъёс форум удмуртъёс Татарстан  